Diari Oficial de la Generalitat Valenciana


Sumari del DOGV 6402, del 22-11-2010 (2010/12585)

RESOLUCIÓ de 16 de novembre de 2010, del director general de Personal de la Conselleria d'Educació de la Generalitat, per la qual es convoca un concurs de trasllats de funcionaris docents dels cossos de catedràtics i professors d'Ensenyança Secundària, de professors tècnics de Formació Professional, de catedràtics i professors d'escoles oficials d'idiomes, de professors de Música i Arts Escèniques, de catedràtics i professors d'Arts Plàstiques i Disseny i mestres de taller d'Arts Plàstiques i Disseny, per a la provisió de places en l'àmbit de gestió de la Conselleria d'Educació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6402

Data del DOGV
:   22-11-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/12570


Data del document
:   16-11-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 16 de novembre de 2010, del director general de Personal de la Conselleria d'Educació de la Generalitat, per la qual es convoca un concurs de trasllats de funcionaris docents dels cossos de catedràtics i professors d'Ensenyança Secundària, de professors tècnics de Formació Professional, de catedràtics i professors d'escoles oficials d'idiomes, de professors de Música i Arts Escèniques, de catedràtics i professors d'Arts Plàstiques i Disseny i mestres de taller d'Arts Plàstiques i Disseny, per a la provisió de places en l'àmbit de gestió de la Conselleria d'Educació. [2010/12856]
La Llei Orgànica 2/2006, de 3 de maig, d'Educació, en la disposició addicional sexta, apartat 1, determina que, entre altres, és base del règim estatutari dels funcionaris públics docents la provisió de places per mitjà de concurs de trasllats d'àmbit nacional.
En el punt 3 d'esta mateixa disposició s'establix l'obligació per a les administracions educatives de convocar periòdicament concursos de trasllats d'àmbit estatal, per tal de proveir les places vacants que determinen en els centres docents d'ensenyança dependents d'aquelles, i també per a garantir la possible concurrència dels funcionaris del seu àmbit de gestió a places d'altres administracions educatives i, si és el cas, si és procedent l'adjudicació d'aquelles que resulten del mateix concurs. En estos concursos podran participar tots els funcionaris públics docents, siga quina siga l'administració educativa de què depenguen, o per la qual hagen ingressat, sempre que reunisquen els requisits generals i els específics que, d'acord amb les respectives relacions de llocs de treball, establisquen estes convocatòries.
En este sentit, la normativa que desplegava el dit precepte, continguda en el Reial Decret 895/1989, de 14 de juliol, pel qual es regula la provisió en centres públics de Preescolar, Educació General Bàsica i Educació Especial, així com en el Reial Decret 2112/1998, de 2 d'octubre, pel qual es regulen els concursos de trasllats d'àmbit nacional per a la provisió de places corresponents als cossos docents, ha sigut derogada pel Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places a cobrir per estos, l'article 7 de la qual establix el caràcter biennal d'este concurs.
En compliment del que s'establix en l'article 8 del citat Reial Decret 1364/2010, la present resolució s'ajusta a les normes procedimentals regulades en l'Orde EDU/2842/2010, de 2 de novembre, per la qual s'establixen normes procedimentals aplicables als concursos de trasllats d'àmbit estatal per als funcionaris dels cossos docents a què es referix la Llei Orgànica 2/2006, de 3 de maig, d'Educació, que es convoquen durant el curs 2010/2011.
De conformitat amb les dites normes procedimentals i l'article 9, apartat 4, del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, la Conselleria d'Educació oferix els llocs vacants produïts fins al 31 de desembre d'enguany, així com els que resulten del mateix concurs, sempre que, en qualsevol dels casos, la continuïtat en el seu funcionament estiga prevista en la planificació educativa i en funció dels criteris d'estabilitat del professorat en un mateix centre que es puguen establir, en el present concurs de trasllats, d'àmbit estatal, entre els funcionaris docents pertanyents als cossos de catedràtics i professors d'Ensenyança Secundària, professors tècnics de Formació Professional, catedràtics i professors d'escoles oficials d'idiomes, catedràtics i professors de Música i Arts Escèniques, catedràtics i professors d'Arts Plàstiques i Disseny, i mestres de taller d'Arts Plàstiques i Disseny, dependents de l'àmbit territorial de gestió de la Conselleria d'Educació.
En la tramitació d'esta resolució s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic.
En virtut d'allò que s'ha exposat, d'acord amb el que preveu el Reial Decret 1364/2010, de 29 d'octubre, esta direcció general acorda convocar un concurs de trasllats d'àmbit estatal, d'acord amb les bases següents:
Primera. Objecte i normativa aplicable
1.1. Es convoca un concurs de trasllats, d'acord amb les especificacions que se citen en la present resolució, per a la provisió de llocs de treball en l'àmbit territorial de gestió de la Conselleria d'Educació, entre funcionaris de carrera, provisionals i en pràctiques pertanyents als cossos següents:
Catedràtics d'Ensenyança Secundària 511
Professors d'Ensenyança Secundària. 590
Professors tècnics de Formació Professional. 591
Catedràtics d'escoles oficials d'idiomes 512
Professors d'escoles oficials d'idiomes. 592
Professors de Música i Arts Escèniques 594
Catedràtics d'Arts Plàstiques i Disseny 513
Professors d'Arts Plàstiques i Disseny. 595
Mestres de taller d'Arts Plàstiques i Disseny. 596
1.2. Este concurs es regirà per la Llei Orgànica 2/2006, de 3 de maig, d'Educació; la Llei 7/2007, de 12 d'abril, de l'Estatut Bàsic de l'Empleat Públic; la Llei 30/1984, de 2 d'agost, de mesures per a la reforma de la Funció Pública, en aquells articles que seguixen vigents fins que es dicte el desplegament normatiu de l'esmentat estatut, així com el Reial Decret 1364/2010, de 29 d'octubre; Reial Decret 276/2007, de 23 de febrer; Reial Decret 1635/1995, de 6 d'octubre, modificat pel Reial Decret 2042/1995, de 22 de desembre; Reial Decret 777/1998, de 30 d'abril; Reial Decret 1138/2002, de 31 d'octubre; Reial Decret 989/2000, de 2 de juny; Reial Decret 1284/2002, de 5 de desembre; Reial Decret 1834/2008, de 8 de novembre, i l'Orde EDU/2842/2010, de 2 de novembre.
Segona. Places oferides i determinació d'estes
2.1. S'oferiran les places o llocs vacants que es determinen, entre les quals s'inclouran, almenys, les que es produïsquen fins al 31 de desembre de 2010, així com aquelles que resulten del mateix concurs de cada cos docent sempre que, en qualsevol dels casos, la continuïtat del seu funcionament estiga prevista en la planificació educativa i en funció dels criteris d'estabilitat del professorat en un mateix centre que s'establisquen.
Estes places o llocs oferits es podran incrementar amb les que resulten, en l'àmbit de gestió de la Conselleria d'Educació, de la resolució dels concursos convocats pels departaments d'Educació de les administracions educatives de les comunitats autònomes, sempre que el seu funcionament estiga previst en la planificació educativa.
2.2. De conformitat amb l'Orde EDU/2842/2010, de 2 de novembre, del Ministeri d'Educació, per la qual s'establixen les normes procedimentals aplicables als concursos de trasllats d'àmbit estatal a convocar durant el present curs escolar la determinació de les vacants provisionals es realitzarà abans del dia 25 de febrer de 2011, i la de definitives abans del dia 13 de maig de 2011, i es publicaran ambdós en la pàgina web de la Conselleria d'Educació: .
Tercera. Cossos de catedràtics i professors d'Ensenyança Secundària
El professorat pertanyent als cossos de catedràtics i professors d'Ensenyança Secundària podrà sol·licitar les places següents:
a) Places corresponents a les especialitats de què siguen titulars, per als centres que figuren en l'annex II de la present resolució i per als tipus de places que s'indiquen en l'annex VII-a-1.
b) Places de Cultura Clàssica: tenen esta denominació aquelles places als titulars de les quals se'ls conferix, a l'empara del que disposa la disposició addicional deu del Reial Decret 1635/1995, de 6 d'octubre, l'atribució docent corresponent a les especialitats de Llatí i Grec. Només podrà sol·licitar estes places el professorat que tinga la referida atribució docent. Estes places apareixeran convenientment diferenciades en la plantilla del centre, i podran ser sol·licitades, indistintament, pels catedràtics i professors d'Ensenyança Secundària titulars d'alguna de les dos especialitats esmentades. El professorat que hi accedisca estarà obligat a impartir tant les matèries atribuïdes a l'especialitat de Grec com a la de Llatí.
c) Places de centres de Formació de Persones Adultes. Tenen esta denominació aquelles places que figuren en l'annex VII-a-2 i que poden ser sol·licitades indistintament pel professorat d'Ensenyança Secundària titular d'alguna de les especialitats d'origen que s'indiquen a continuació:
FPA: Científic / Tecnològic. Especialitats d'origen:
- Matemàtiques.
- Física i Química.
- Biologia i Geologia.
- Tecnologia.
- Anàlisi i Química Industrial.
FPA: Ciències Socials. Especialitats d'origen:
- Filosofia.
- Geografia i Història.
- Orientació Educativa.
- Formació i Orientació Laboral.
- Intervenció Sociocomunitària.
- Economia.
FPA: Comunicació (Anglés). Especialitat d'origen:
- Anglés.
FPA: Comunicació (Valencià). Especialitat d'origen:
- Llengua i Literatura Valenciana.
FPA: Comunicació (Valencià / Anglés). Especialitat d'origen:
- Anglés i estar en possessió del títol de Mestre de Valencià.
FPA: Comunicació (Francés). Especialitat d'origen:
- Francés.
Quarta. Cos de professors tècnics de Formació Professional
El professorat pertanyent al cos de professors tècnics de Formació Professional podrà sol·licitar les places corresponents a les especialitats de què siga titular, per als centres reflectits en l'annex II i per als tipus de places que s'indiquen en l'annex VII-b.
Quinta. Cossos de catedràtics i professors d'escoles oficials d'idiomes
El professorat corresponent als cossos de catedràtics i professors d'escoles oficials d'idiomes, d'acord amb les especialitats de què siga titular podrà sol·licitar les places dels centres que apareixen en l'annex III i per a les especialitats que figuren en l'annex VII-c.
Sexta. Cos de professors de Música i Arts Escèniques
Els professors pertanyents als cos de professors de Música i Arts Escèniques, d'acord amb les especialitats de què siguen titulars, podran sol·licitar les places dels centres que apareixen en l'annex IV i per a les especialitats que figuren en l'annex VII-d.
Sèptima. Cossos de catedràtics i professors d'Arts Plàstiques i Disseny i de mestres de taller d'Arts plàstiques i Disseny
7.1. El professorat pertanyent als cossos de catedràtics i professors d'Arts Plàstiques i Disseny, d'acord amb les especialitats de què siga titular, podrà sol·licitar les places dels centres que apareixen en l'annex V i per a les especialitats que figuren en l'annex VII-e.
7.2. El professorat pertanyent al cos de mestres de taller d'Arts Plàstiques i Disseny, d'acord amb les especialitats de què siga titular, podrà sol·licitar les places dels centres que apareixen en l'annex V i per a les especialitats que figuren en l'annex VII-g.
Octava. Participació voluntària
8.1. Podrà participar voluntàriament sol·licitant les places oferides en esta convocatòria, el personal funcionari de carrera, dependent de l'àmbit de gestió de la Conselleria d'Educació, que es trobe en alguna de les situacions següents:
a) En situació de servici actiu o en servicis especials declarada des de centres dependents de la Conselleria d'Educació, amb destí definitiu en centres dependents d'esta, sempre que de conformitat amb la disposició addicional sexta, apartat 6, de la Llei Orgànica 2/2006, de 3 de maig, d'Educació, i l'article 2.1 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, al finalitzar el present curs escolar hagen transcorregut, almenys, dos anys des de la presa de possessió de l'últim destí que exercisquen amb caràcter definitiu.
b) En situació d'excedència voluntària, en els seus distints tipus, declarada des de centres dependents de la Conselleria d'Educació.
Si es tracta dels supòsits d'excedència voluntària per interés particular o per agrupació familiar previstos en els articles 127 i 128, de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, respectivament, només hi podran participar si al finalitzar el present curs escolar han transcorregut dos anys des que van passar a esta situació.
c) En situació de suspensió de funcions declarada des de centres dependents de la Conselleria d'Educació, sempre que al finalitzar el present curs escolar haja conclòs el temps de duració de la sanció disciplinària de suspensió i, almenys, dos anys des de la presa de possessió de l'últim destí definitiu.
8.2. Als efectes previstos en l'apartat anterior s'entendrà com a data de finalització del curs escolar la de 31 d'agost del 2011.
8.3. Els participants voluntaris podran igualment incloure en la seua sol·licitud places corresponents a les convocatòries realitzades per les restants administracions educatives, en els termes establits en les seues respectives convocatòries.
8.4. Els qui desitgen exercir un dret preferent per a l'obtenció de destí s'hauran d'ajustar al que es determina en la base deu d'esta resolució.
8.5. Els funcionaris dependents d'altres administracions educatives podran sol·licitar places corresponents a esta convocatòria, sempre que complisquen els requisits i condicions que s'hi establixen. Estos funcionaris hauran d'haver obtingut el seu primer destí definitiu en l'àmbit de gestió de l'administració educativa a què se circumscrivia la convocatòria per la qual van ser seleccionats, llevat que en la convocatòria no s'establira l'exigència d'este requisit.
Estos participants hauran de dirigir la instància de participació a l'òrgan que es determine en la convocatòria que realitze l'administració educativa de què depenga el seu centre de destí.
Novena. Participació obligatòria
9.1. Està obligat a participar en el present procediment, de conformitat amb el que disposa l'article 12 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, el personal funcionari dependent de l'àmbit de gestió de la Conselleria d'Educació que es trobe en alguna de les situacions següents:
a) Personal funcionari amb destí provisional que durant el curs 2010-2011 estiga prestant servicis en centres dependents de la Conselleria d'Educació així com aquell que figure en expectativa de destí en la Resolució de 26 d'abril de 2010 (DOCV núm. 6257 de 30 d'abril) per la qual es resol el concurs de trasllats de funcionaris docents, convocat per Resolució de 5 de novembre de 2009 (DOCV núm. 6144 de 13 de novembre)
Al professorat inclòs en este apartat que no concurse o fent-ho no sol·licite prou nombre de places vacants si no obté destí se li adjudicarà d'ofici destí definitiu en llocs als quals puga optar per les especialitats de què siga titular en centres dependents de la Conselleria d'Educació. L'adjudicació d'ofici es durà a terme d'acord amb l'orde en què apareixen publicats els centres corresponents en l'annex de participació.
En el cas de no obtindre destí definitiu quedarà en situació de destí provisional en centres dependents de la Conselleria d'Educació.
b) Aspirants seleccionats en els últims procediments selectius convocats per la Conselleria d'Educació, que durant el present curs escolar 2010/2011 estiguen realitzant la fase de pràctiques.
Estos participants, de conformitat amb l'article 13 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació i altres procediments de provisió de places que estos hagen de cobrir estan obligats a obtindre el seu primer destí definitiu en centres dependents de l'àmbit de gestió de la Conselleria d'Educació, i per l'especialitat per la qual han sigut seleccionats. A este efecte, hauran de sol·licitar destí en els dits centres.
A aquells professors en pràctiques que, havent de participar en el concurs, no hi concursen o, si hi participen, no sol·liciten un nombre de centres suficient, se'ls adjudicarà d'ofici destí definitiu en places corresponents a l'especialitat per la qual participen o hagueren de participar en centres de l'àmbit de gestió de la Conselleria d'Educació. L'adjudicació d'ofici es realitzarà d'acord amb l'orde en què apareixen publicats els centres corresponents en l'annex de participació.
El professorat en pràctiques concursarà sense puntuació, i l'adjudicació de destí es durà a terme segons la seua orde i tenint en compte el que disposa l'apartat 3 de la base dotze de la Resolució de 27 d'abril de 2010 (DOCV del 30 d'abril).
En el cas de no obtindre destí definitiu quedaran en situació de destí provisional per l'especialitat en què els va correspondre prestar servicis, segons la Resolució de 17 de setembre de 2010 (DOCV de 7 d'octubre), en el curs escolar 2010/2011 com a funcionaris en pràctiques. El destí que puga correspondre'ls estarà condicionat, en tot cas, d'acord amb el que disposa l'article 13.2 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació i altres procediments de provisió de places a cobrir per estos, a la superació de la fase de pràctiques i al seu nomenament com a funcionaris de carrera.
c) Personal funcionari procedent de la situació d'excedència o suspensió de funcions amb pèrdua del destí definitiu que haja reingressat al servici actiu i obtingut en virtut del dit reingrés un destí amb caràcter provisional en un centre dependent de la Conselleria d'Educació.
En cas que estos no participen en el present concurs, o si hi participen no sol·liciten un nombre de llocs suficient, se'ls adjudicarà d'ofici destí definitiu en llocs que puguen ocupar segons les especialitats de què siguen titulars, en un centre dependent de la Conselleria d'Educació. L'adjudicació d'ofici es farà d'acord amb l'orde en què apareixen publicats els centres corresponents en l'annex de participació.
En el cas que no obtinguen destí definitiu romandran en situació de destí provisional en un centre dependent de la Conselleria d'Educació.
d) Personal funcionari procedent de la situació d'excedència forçosa o suspensió de funcions amb pèrdua del destí definitiu i que, complida la sanció, no haja obtingut un reingrés provisional, sempre que haja sigut declarat en estes situacions des d'un centre dependent en l'actualitat de la Conselleria d'Educació.
En cas que estos no sol·liciten el nombre de places suficient, se'ls adjudicarà d'ofici destí definitiu en llocs que puguen ocupar segons les especialitats de què siguen titulars, en un centre dependent de la Conselleria d'Educació. L'adjudicació d'ofici es realitzarà d'acord amb l'orde en què apareixen publicats els centres corresponents en l'annex de participació.
En cas que estos no participen en el present concurs, quedaran en la situació d'excedència voluntària per interés particular, prevista en l'article 127 de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.
e) Personal funcionari que, havent estat adscrit a places en l'exterior, haja de reincorporar-se a l'àmbit de gestió de la Conselleria d'Educació en el curs 2010-2011, o que, havent-se reincorporat en cursos anteriors, no haja obtingut encara un destí definitiu.
Els professors que desitgen exercitar el dret preferent a la localitat a què es fa referència en els articles 10.6 i 14.4 del Reial Decret 1138/2002, de 31 d'octubre, hauran de sol·licitar, de conformitat amb el que s'establix en la base deu de la present convocatòria, totes les places de la localitat en què van tindre l'últim destí definitiu a què puguen optar en virtut de les especialitats de què siguen titulars.
Al professorat que, havent de participar en el concurs, no concurse, se li adjudicarà d'ofici destí definitiu en llocs als quals puga optar per les especialitats de què siga titular. L'adjudicació d'ofici es durà a terme segons l'orde en què apareixen publicats els centres corresponents en l'annex de participació.
En cas de no obtindre destí, este professorat quedarà en situació de destí provisional en un centre dependent de la Conselleria d'Educació.
f) Personal funcionari que haja perdut el destí definitiu en compliment d'una sentència, resolució de recurs o per haver-se-li suprimit expressament el lloc que exercia amb caràcter definitiu.
El professorat declarat suprimit podrà exercitar el dret preferent en les condicions que es regulen en la base deu de la present Resolució.
Al professorat que, havent de participar en el concurs, no concurse, o si ho fa, no exercix el dret preferent a què es referix la base deu i d'això es deriva la no-obtenció de destí definitiu, se'ls adjudicarà d'ofici en llocs als quals puga optar per les especialitats de què siga titular. La dita adjudicació d'ofici es realitzarà segons l'orde en què apareixen publicats els centres corresponents en l'annex de participació.
En cas de no obtindre destí, este professorat quedarà en situació de destí provisional en un centre dependent de la Conselleria d'Educació. Als efectes d'esta convocatòria, només tindran caràcter de places expressament suprimides les corresponents a la supressió de centres, sempre que esta no haja donat lloc a la creació d'un altre centre, a la supressió d'ensenyances, la impartició de les quals s'haja extingit en el centre sense que hagen sigut substituïdes per altres equivalents o anàlogues i a la supressió de llocs de treball que expressament, mitjançant una resolució, supose la perduda del destí definitiu que exercira.
g) Personal funcionari que, amb pèrdua de la plaça docent que exercia amb caràcter definitiu, haja passat a prestar servicis en altres llocs de l'administració mantenint la situació de servici actiu en el seu cos docent, sempre que haja cessat i obtingut un destí docent provisional en centres dependents en l'actualitat de la Conselleria d'Educació.
Al professorat que, havent de participar en el concurs, no ho faça, se li adjudicarà d'ofici destí definitiu en llocs als quals puga optar per les especialitats de què siga titular. La dita adjudicació d'ofici es realitzarà segons l'orde en què apareixen publicats els centres corresponents en l'annex de participació.
En cas de no obtindre destí, este professorat quedarà en situació de destí provisional en un centre dependent de la Conselleria d'Educació.
9.2. Queda exceptuat de l'obligatorietat de concursar el professorat que es trobe en alguna de les situacions següents:
a) El personal funcionari del cos de mestres que haja accedit al cos de professors d'Ensenyança Secundària a través del procediment d'accés a cossos docents de subgrup superior i es trobe prestant servicis en la mateixa especialitat amb caràcter definitiu, en primer i segon curs de l'Educació Secundària Obligatòria, en l'àmbit de gestió de la Conselleria d'Educació.
b) Els funcionaris de carrera del cos de mestres que, tenint destí definitiu en els actuals servicis psicopedagògics escolars, hagen accedit al cos de professors d'Ensenyança Secundària pel procediment d'accés a cossos de subgrup superior en la Comunitat Valenciana per l'especialitat d'orientació educativa, i opten per romandre en el seu actual lloc de treball, en virtut de la disposició addicional primera del Decret del Govern Valencià 131/1994.
c) El personal funcionari del cos de professors tècnics de Formació Professional que, en virtut del que s'establix en les disposicions transitòria primera del Reial Decret 1701/1991, de 29 de novembre, transitòria segona i quinta del Reial Decret 1635/1995, de 6 d'octubre, i en la transitòria tercera del Reial Decret 777/1998, de 30 d'abril, a l'entrada en vigor de la Llei Orgànica 2/2006, de 3 de maig, d'Educació, tinga un destí definitiu en places o llocs corresponents a especialitats del cos de professors d'Ensenyança Secundària, en el cas que, a través dels procediments selectius d'accés convocats per les distintes administracions educatives, accedisca a l'esmentat cos, podrà romandre en el seu mateix destí, sempre que l'especialitat d'accés es corresponga amb la de la plaça o lloc que exercix amb caràcter definitiu.
El professorat a què es referixen els subapartats anteriors podrà ser confirmat en els destins que ocupen, una vegada que aprovat l'expedient dels procediments selectius siguen nomenats funcionaris de carrera els aspirants seleccionats en estos, sempre que, mitjançant una resolució i atenent criteris de planificació educativa, així ho determine la Direcció General de Personal de la Conselleria d'Educació.
Estes opcions a què s'al·ludix en els subapartats anteriors hauran de ser manifestades per escrit ajustat al model que apareix com a annex VIII de la present resolució, dirigit a la Direcció General de Personal de la Conselleria d'Educació, dins del termini de presentació d'instàncies establit en esta convocatòria.
9.3. En cap cas s'adjudicaran amb caràcter forçós les places corresponents a l'especialitat de Cultura Clàssica, ni les places dels centres de reeducació, centres penitenciaris i centres de Formació de Persones Adultes, per la qual cosa el personal funcionari no estarà obligat a sol·licitar-les.
9.4. Els participants a què s'al·ludix en l'apartat 1 de la present base, a excepció dels supòsits a) i b), podran igualment incloure en la seua sol·licitud places corresponents a les convocatòries realitzades per altres administracions educatives en els termes que estes establisquen, sempre que hagueren obtingut el seu primer destí definitiu en l'àmbit de gestió de la Conselleria d'Educació, a excepció d'aquells als quals la convocatòria per la qual van ingressar no els exigira el compliment d'este requisit.
9.5. Els qui desitgen exercitar un dret preferent per a l'obtenció de destí s'hauran d'ajustar al que es determina en la base deu d'esta resolució.
Deu. Drets preferents
10.1. El personal funcionari que es trobe en algun dels supòsits previstos en els articles 16 i 17 del Reial Decret 1364/2010 de 29 d'octubre podrà acollir-se al dret preferent que es regulen en estos preceptes, i ho ha de fer constar en la sol·licitud de participació i indicar la causa en què es basa la seua petició.
10.2. Dret preferent a centre
En cas de vacant en el cos docent pel qual es participa tindrà dret preferent per a obtindre un nou lloc en el mateix centre en què tinga o haja tingut destí definitiu el personal docent que, trobant-se en alguns dels supòsits que s'indiquen a continuació, reunisca les condicions que així mateix s'establixen, i per l'orde de prelació que s'indica a continuació:
1) Per supressió de la plaça o lloc que exercien amb caràcter definitiu en un centre, fins que obtinguen un altre destí definitiu, sempre que reunisquen els requisits exigits per al seu exercici.
Només tindran caràcter de places expressament suprimides les corresponents a la supressió de centres, sempre que no haja donat lloc a la creació d'un altre centre, a la supressió d'ensenyances la impartició de les quals s'haja extingit en el centre sense que hagen sigut substituïdes per altres equivalents o anàlogues i a la supressió de llocs de treball que expressament, mitjançant una resolució, supose la pèrdua del destí definitiu que exercisca.
2) Per modificació de la plaça o lloc que exercien amb caràcter definitiu en el centre, fins que obtinguen un altre destí definitiu, sempre que reunisquen els requisits exigits per al seu exercici.
3) Per desplaçament dels seus centres per insuficiència total d'horari, en les mateixes condicions que els titulars dels llocs suprimits.
Es considerarà desplaçat de la seua plaça per falta d'horari el personal funcionari que, durant tres cursos acadèmics continuats, inclòs el present curs, haja impartit tot el seu horari en un altre centre diferent d'aquell en què té el seu destí definitiu o en àrees, matèries o mòduls no atribuïts a la seua especialitat.
4) Per al professorat dels cossos de catedràtics i professors d'Ensenyança Secundària i professors tècnics de Formació Professional per adquisició de noves especialitats, a l'empara del Reial Decret 850/1993, de 4 de juny, Reial Decret 334/2004, de 27 de febrer i Reial Decret 276/2007, de 23 de febrer, per a obtindre un lloc de la nova especialitat adquirida, en el centre on tinga destí definitiu. Una vegada obtingut el nou lloc, només es podrà exercir este dret en ocasió de l'adquisició d'una altra nova especialitat.
Quan concórreguen dos o més professors en què es donen les circumstàncies assenyalades en cada un dels subapartats anteriors, s'adjudicarà la plaça a qui tinga la puntuació més alta en l'aplicació del barem de mèrits. En el cas que es produïsquen empats en les puntuacions, s'utilitzarà com a primer criteri de desempat el període més llarg de servicis efectius com a funcionari de carrera en el centre i, si és necessari, els altres criteris previstos en el barem de mèrits en l'orde en què hi apareixen.
Els professors que en els supòsits indicats desitgen exercitar el dret a centre hauran d'indicar en la sol·licitud de participació, en el full on figura l'epígraf "dret preferent a centre", el supòsit pel qual l'exercixen i inclouran en les seues peticions en primer lloc el codi del centre i especialitat a què correspon la vacant tenint en compte que hauran de consignar totes o alguna de las especialitats de les quals siguen titulars prioritzant-les. Igualment, podran incloure a continuació en l'apartat corresponent altres peticions corresponents a places d'altres centres a què puguen optar en virtut de les especialitats que siguen titulars, si desitgen concursar a estes especialitats fora del dret preferent.
10.3. Drets preferents a la localitat o zona
Tindrà este dret preferent, en ocasió de vacant, el personal funcionari de carrera que es trobe en algun dels supòsits que s'indiquen, i per l'orde de prelació en què s'indiquen estos:
1) Per supressió o modificació de la plaça o lloc de treball que exercien amb caràcter definitiu en un centre gaudiran, fins que obtinguen un altre destí definitiu, de dret preferent per a obtindre una altra plaça o lloc en un altre centre de la mateixa localitat on estiga ubicat el centre on se li va suprimir la plaça o lloc o, si és el cas, en un altre de la seua zona.
Només tindran caràcter de places expressament suprimides les corresponents a la supressió de centres, sempre que esta no haja donat lloc a la creació d'un altre centre, a la supressió d'ensenyances la impartició de les quals s'haja extingit en el centre sense que hagen sigut substituïdes per altres equivalents o anàlogues i a la supressió de llocs de treball que, expressament mitjançant una resolució, supose la perduda del destí definitiu que exercira.
2) Per desplaçament dels seus centres per insuficiència total d'horari, en les mateixes condicions que els titulars dels llocs suprimits.
Es considerarà desplaçat de la seua plaça per falta d'horari el personal funcionari que, durant tres cursos acadèmics continuats, incloent-hi el present curs, haja impartit tot el seu horari en un altre centre diferent d'aquell en què té el seu destí definitiu o en àrees, matèries o mòduls no atribuïts a la seua especialitat.
3) Per haver passat a exercir un altre lloc en l'administració pública, amb pèrdua de la plaça docent que exercien amb caràcter definitiu, i sempre que hagen cessat en l'últim lloc.
4) Per haver perdut la plaça o lloc de treball que exercien amb caràcter definitiu, després de la concessió de la situació d'excedència voluntària per a atendre a cura de familiars i fills prevista en l'article 89.4 de la Llei 7/2007, de 12 d'abril, de l'Estatut Bàsic de l'Empleat Públic, per haver transcorregut el període de dos anys de reserva del lloc a què tenen dret, i desitgen reingressar al servici actiu o hagen reingressat amb caràcter provisional.
5) Per reincorporació a la docència a Espanya, de conformitat amb els articles 10.6 i 14.4 del Reial Decret 1138/2002, de 31 d'octubre, pel qual es regula l'administració del Ministeri d'Educació en l'exterior, per finalització de l'adscripció en llocs o places en l'exterior, o per alguna altra de les causes legalment establides.
6) En virtut d'execució de sentència o resolució de recurs administratiu
7) Aquells que després d'haver sigut declarats jubilats per incapacitat permanent hagen sigut rehabilitats per al servici actiu.
D'acord amb el que disposa l'article 12.c) del Reial Decret 1364/2010, de 29 d'octubre, el professorat que desitge fer ús d'este dret preferent fins que abaste el corresponent destí definitiu haurà de participar en totes les convocatòries que, a estos efectes, faça la Conselleria d'Educació, i sol·licitar totes les places de les especialitats de què siga titular. Si no hi participa, se'l considerarà decaigut en el seu dret preferent.
Quan concórreguen dos o més professors en què es donen les circumstàncies assenyalades en cada un dels subapartats anteriors, s'adjudicarà la plaça a qui tinga la puntuació més alta en l'aplicació del barem de mèrits. Si es produïxen empats en el total de les puntuacions, estos es resoldran atenent successivament la major puntuació en cada un dels apartats del barem, d'acord amb l'orde en què hi apareixen. Si persistira l'empat, caldrà ajustar-se a la puntuació obtinguda en els distints subapartats en l'orde, igualment, en què apareixen en el barem. En ambdós casos, la puntuació que es prenga en consideració en cada apartat no podrà excedir la puntuació màxima establida per a cada un d'estos en el barem, ni, en el supòsit dels subapartats, la que corresponga com a màxim a l'apartat en què es troben inclosos. Quan a l'aplicar estos criteris, algun o alguns dels subapartats aconseguisca la màxima puntuació atorgada a l'apartat a què pertanyen no es prenguen en consideració les puntuacions de la resta dels subapartats. Si és necessari, s'utilitzaran com a criteris de desempat l'any en què es va convocar el procediment selectiu a través del qual es va ingressar en el cos i la puntuació per la qual va resultar seleccionat.
Els professors que en els supòsits indicats en este apartat 3 desitgen exercitar el dret preferent podran fer-ne ús per a la localitat o, alternativament zona, on van tindre el seu últim destí definitiu en el cos. Opcionalment, per al supòsit de no obtindre destí en la localitat, podran també exercir-lo en tots i cada un dels centres radicats en la zona on es trobe adscrit el centre de procedència segons en l'orde que així mateix, i després dels de la localitat, es detallen en la instància.
Perquè este dret preferent tinga efectivitat, els sol·licitants estan obligats a consignar en la sol·licitud de participació, en el full en què figure en l'epígraf "dret preferent a localitat o zona" el codi de la localitat i el supòsit pel qual s'exercix el dret. En tot cas, els funcionaris que exercisquen este dret hauran de consignar per orde de preferència els codis de totes les especialitats a què puguen optar.
En cas que en la localitat en què s'exercix este dret no hi haja suficients places vacants per a tots aquells participants que la sol·liciten, independentment de la puntuació de cada un, es garantirà una de les places vacants al participant amb dret preferent, i este podrà, per tant, obtindre destí amb preferència sobre un participant amb puntuació més alta. No obstant això, sense perjuí del que s'ha indicat anteriorment, garantida la localitat i tipus de plaça (especialitat/lloc), per a l'adjudicació de centre concret el participant que exercix este dret concorrerà amb la resta dels participants del seu mateix cos i especialitat atenent la puntuació atorgada segons el barem de mèrits.
Per a l'obtenció de centre concret, el personal docent que gaudisca d'este dret preferent haurà d'indicar, segons les seues preferències, en la sol·licitud de participació corresponent a la petició de centres/localitat, tots els centres de la localitat en què aspiren a exercitar-lo i, si és el cas, els centres de les localitats de la zona; si consigna únicament el codi de la localitat, serà destinat a qualsevol centre d'esta localitat en què hi haja vacants.
En el cas que s'ometeren alguns dels centres de la localitat o zona on desitgen exercitar el dret preferent, l'administració omplirà d'ofici els centres restants corresponents a la localitat o zona sol·licitada.
El personal funcionari que exercisca este dret podrà, igualment, incloure a continuació altres peticions corresponents a places/llocs als quals puga optar, si vol concursar-hi fora del dret preferent.
Onze. Dret de concurrència
11.1. S'entén per dret de concurrència la possibilitat que diversos funcionaris de carrera d'un mateix cos docent amb destí definitiu condicionen la seua voluntària participació en el concurs a l'obtenció de destí en un o més centres d'una província determinada.
11.2. L'exercici d'este dret s'ajustarà a les regles següents:
a) Les persones participants inclouran en les seues peticions centres d'una sola província, que haurà de ser la mateixa per a cada grup de concurrència.
b) El nombre de persones participants en cada grup serà, com a màxim, de quatre.
c) L'adjudicació de destí estarà determinada per l'aplicació del barem de mèrits que s'indica en l'annex I de la present resolució.
d) En cas que algun dels participants no puga obtindre una plaça es consideraran desestimacions per esta via les sol·licituds de tots els funcionaris integrants del grup.
11.3. El personal docent que faça ús del dret de concurrència haurà d'omplir en la sol·licitud les dades identificatives dels funcionaris o funcionàries que ho exerciten conjuntament amb el sol·licitant. L'omissió o la consignació incorrecta d'estes dades comportarà l'anul·lació de totes les sol·licituds del conjunt de concurrents.
Dotze. Model, lloc de presentació i forma de participació
12.1. Encara que es concurse per més d'una especialitat, o se sol·liciten places de diferents administracions educatives, els participants presentaren una única instància per cada cos pel qual participen, dirigida a la Direcció General de Personal, segons el model oficial que es trobarà a disposició dels interessats en les direccions territorials d'Educació.
Els interessats hauran d'omplir i presentar la sol·licitud, que haurà de ser original, i, simultàniament, per als mèrits al·legats, els documents ressenyats en el barem publicat com a annex I de la present resolució, en cada un dels quals haurà de fer-se constar el nom, els cognoms, l'especialitat i el cos.
Aquells mèrits al·legats i no justificats documentalment o aquells documents que no tinguen les dades ressenyades anteriorment no seran tinguts en compte.
A l'hora d'omplir la sol·licitud s'hauran de tindre en compte les instruccions que es publicaran en la pàgina web de la Conselleria d'Educació .
Els firmants de les instàncies hauran de manifestar-hi, de manera expressa, que reunixen els requisits exigits en la convocatòria.
12.2. La sol·licitud es presentarà preferentment, juntament amb els documents ressenyats en el barem publicat com a annex I de la present resolució, en el Registre de la Direcció Territorial d'Educació on estiguen destinats, excepte les sol·licituds dels qui, adscrits provisionalment o en comissió de servici, procedisquen o tinguen destí definitiu en una altra Direcció Territorial d'Educació, i en este cas, es presentaran en la Direcció Territorial d'origen.
Així mateix, els participants podran presentar la sol·licitud i l'oportuna documentació en qualsevol de les altres dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar la sol·licitud davant d'una oficina de correus, es farà en sobre obert, perquè la sol·licitud siga datada i segellada pel funcionari de Correus abans de ser certificada. Si no és així, no podrà considerar-se com a presentada en eixa data.
12.3. Totes les fotocòpies que es remeten hauran d'anar acompanyades de les diligències de compulsa o confrontació, d'acord amb el que s'establix en la Circular 5/99, de 14 de juny, de la Secretaria General de la Conselleria de Cultura, Educació i Ciència, sobre compulsa o confrontació de documents en els centres docents i en la Circular 3/99, de 25 de maig, de la Secretaria General de la Conselleria de Cultura, Educació i Ciència, sobre compulsa o confrontació de documents.
12.4. En aplicació del que disposa la lletra c) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, des de l'1 al 15 d'octubre de 2011, els interessats que manifesten no haver interposat recurs, o les seues representacions legals, podran sol·licitar a la Direcció General de Personal la devolució de la documentació original aportada. Transcorregut el dit termini s'entendrà que renuncien a la devolució.
12.5. L'Administració podrà requerir als interessats en qualsevol moment perquè justifique aquells mèrits sobre els quals es plantegen dubtes o reclamacions.
Tretze. Termini de presentació de sol·licituds i documentació
13.1. El termini de presentació de sol·licituds i documents serà de quinze dies hàbils, que començarà a computar-se el dia 25 de novembre i acabarà el dia 14 de desembre de 2010, ambdós inclosos. Durant el dit termini podrà desistir-se de la sol·licitud presentada.
Una vegada conclòs el termini de presentació de sol·licituds, no serà tinguda en compte cap sol·licitud ni cap modificació d'esta, ni documentació referida als mèrits aportats, ni tampoc renúncies a la participació, excepte el que establix la base díhuit.
13.2. Tots els requisits de participació, així com els mèrits assenyalats en l'annex I d'esta resolució que al·leguen els participants, s'han de tindre complits o reconeguts en la data de finalització del termini de presentació de sol·licituds, amb les excepcions del requisit de permanència de dos anys, almenys, des de la presa de possessió del destí definitiu que per a la participació voluntària haurà de tindre's a la finalització del present curs escolar.
13.3. Només es prendran en consideració aquells mèrits que, degudament justificats en la forma indicada en el barem de mèrits, s'al·leguen durant el termini de presentació de sol·licituds.
13.4. La Conselleria d'Educació incorporarà d'ofici els mèrits que consten en el registre de personal docent.
Catorze. Participants amb destí en centres de la Comunitat Valenciana que sol·liciten places només dels centres educatius de la Comunitat Valenciana
14.1. Quan se sol·liciten places només dels centres educatius de la Comunitat Valenciana, els participants hauran de presentar, dins del període de presentació de sol·licitud, una instància, d'acord amb model oficial, que els serà facilitada en les direccions territorials d'Educació. Posteriorment, d'acord amb els apartats 3 i 4 d'esta base, s'han de formular les peticions telemàticament.
14.2. Qualsevol dada omesa o consignada erròniament per l'interessat no podrà ser invocada per este als efectes de futures reclamacions, ni considerar per este motiu lesionat els seus interessos i drets.
14.3. Durant la segona quinzena del mes de gener de 2011 s'obrirà un termini de set dies naturals perquè els participants sol·liciten via telemàtica les seues peticions.
14.4. El nombre de peticions que cada participant pot sol·licitar no podrà ser superior a 300. A l'efecte de l'obtenció d'un lloc, els participants han de consignar els codis de centres o localitats i tipus de places que sol·liciten per orde de preferència i que figuren en els annexos corresponents de la convocatòria. Les peticions poden fer-se a centre concret o localitat, sent compatibles ambdós modalitats. En este últim cas s'adjudicarà el primer centre de la localitat amb vacant o resulta en el mateix orde en què apareixen en els annexos corresponents de la convocatòria. Si es demana més d'un lloc-especialitat d'un mateix centre o localitat és necessari repetir el centre o localitat tantes vegades com a llocs sol·licitats. No obstant això, a fi de simplificar i facilitar als participants la realització de les seues peticions, els interessats que desitgen sol·licitar tots els centres corresponents a una localitat podran, en compte de realitzar la petició consignant els codis de tots i cada un dels centres per orde de preferència, anotar únicament els codis corresponents a la localitat i lloc-especialitat; en este cas s'entén que sol·liciten tots els centres de la localitat de què es tracte en el mateix orde de preferència amb què apareixen publicats en l'annex corresponent de la convocatòria i sempre referits als centres que apareixen en eixe annex, exceptuant centres de reeducació, centres penitenciaris i centres de Formació de Persones Adultes. Si respecte a tots els centres d'una localitat se'n vol sol·licitar algun o alguns prioritàriament, estos centres podran consignar-se com a peticions individualitzades per orde de preferència i, a continuació, consignar el codi corresponent a la localitat i lloc-especialitat, i s'entendran -se incorporats a les seues peticions la resta de centres en el mateix orde en què apareixen publicats en l'annex corresponent de la convocatòria. En el cas de no fer peticions telemàtiques, tractant-se de participants voluntaris, decaurà el seu dret de continuar en el procediment i figuraran com a exclosos per falta de peticions.
14.5. En el cas que es presentara en termini i forma més d'una sol·licitud de peticions, només es tindrà en compte l'última presentada. Finalitzat el termini de presentació de sol·licituds de peticions, per cap concepte es podran alterar la petició, ni fins i tot encara que es tracte de l'orde de prelació dels llocs sol·licitats.
Quinze. Participants amb destí en centres de la Comunitat que sol·liciten places dels centres educatius de la Comunitat Valenciana i d'altres administracions educatives o només d'altres aministracions educatives
15.1. Quan se sol·liciten places de diferents administracions educatives, els participants hauran de presentar, dins del període de presentació de sol·licitud, una instància, d'acord amb model oficial, que els serà facilitada en les direccions territorials d'Educació. En l'esmentada sol·licitud s'han de consignar els codis de centres o localitats i tipus de places que sol·liciten per orde de preferència i que apareixen en els corresponents annexos de les convocatòries de concurs de trasllats dels departaments d'Educació d'altres administracions educatives convocants i, si és el cas, dels que apareixen en els annexos de la present resolució; respecte d'això cal tenir en compte el que es disposa en l'apartat 4 de la base catorze.
15.2. Tota dada omesa o consignada erròniament per l'interessat no podrà ser invocada per este a l'efecte de futures reclamacions, ni considerar per tal motiu lesionat els seus interessos i drets.
15.3 En el cas que es presentara dins del termini i en la forma escaient més d'una sol·licitud, només es tindrà en compte l'última presentada. Finalitzat el termini de presentació de sol·licituds, per cap concepte es podran alterar la petició, ni tan sol si es tracta de l'orde de prelació dels llocs sol·licitats.
Setze. Avaluació de mèrits
16.1. Per a l'avaluació dels mèrits al·legats i degudament justificats pels participants, pel que fa als apartats 3 i 5 del barem de mèrits contingut en l'annex I de la present resolució, es designaran una o diverses comissions de valoració segons el nombre de participants en cada una de les direccions territorials.
Estes comissions de valoració estaran integrades per un president, nomenat pel director general de Personal de la Conselleria d'Educació, que formarà part del cos d'inspectors al servici de l'administració educativa i per quatre vocals nomenats pel director general de Personal de la Conselleria d'Educació, entre funcionaris de carrera en actiu dels cossos i especialitats corresponents, i com a secretari o secretària el o la vocal de menor edat.
16.2. Per a l'avaluació dels mèrits al·legats i degudament justificats pels participants de tota la Comunitat, pel que fa als subapartats 6.1, 6.2 i 6.3 de l'esmentat barem, la Direció General de Personal designarà una o diverses comissions de valoració segons el nombre de participants en el procediment.
La composició d'estes comissions es publicarà en la pàgina web de la Conselleria d'Educació , i els seus membres estaran subjectes a les causes d'abstenció i recusació establides en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
L'assignació de la puntuació que correspon als participants pels restants apartats del barem de mèrits la duran a terme les unitats de personal de la Direcció Territorial corresponent, que actuaran per delegació de les comissions de valoració, d'acord amb el que disposa l'article 9.3 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places a cobrir per estos.
Dèsset. Relació provisional i definitiva d'admesos i exclosos
17.1. Una vegada baremades les instàncies presentades, per les unitats de personal de les direccions territorials d'Educació, i incorporades les puntuacions de les comissions dictaminadores, es publicaran les relacions següents:
a) Relació provisional dels participants que exercixen dret preferent, amb expressió de la puntuació que els correspon segons els apartats del barem.
b) Relació provisional dels participants en el concurs, amb expressió de la puntuació que li correspon per cada un dels apartats i subapartats del barem de mèrits.
c) Relació provisional de participants exclosos.
Les dites relacions podran ser consultades en la pàgina web de la Conselleria d'Educació: .
Contra estes relacions provisionals es donarà un termini de set dies hàbils per a presentar reclamacions. Acabat l'esmentat termini, les direccions territorials exposaran en el tauler d'anuncis les relacions definitives amb les rectificacions corresponents, les quals podran ser consultades en la pàgina web de la Conselleria d'Educació . Contra esta exposició no es podrà presentar cap reclamació, i haurà d'esperar-se que la Direcció General de Personal faça pública la resolució provisional de destins i establisca el termini de reclamacions corresponent.
17.2. Sense perjuí del que es disposa respecte als drets preferents que figuren en la base deu d'esta convocatòria, en cas que es produïsquen empats en el total de les puntuacions, estos es resoldran atenent successivament la puntuació més alta en cada un dels apartats del barem d'acord amb l'orde en què hi apareixen. Si persistix l'empat, caldrà ajustar-se a la puntuació obtinguda en els diferents subapartats per l'orde, igualment, en què apareixen en el barem.
En ambdós casos, la puntuació que es prenga en consideració en cada apartat no podrà excedir la puntuació màxima establida per a cada apartat en el barem, ni, en el supòsit dels subapartats, la que corresponga com a màxim a l'apartat en què es troben inclosos. Quan a l'aplicar estos criteris algun o alguns dels subapartats s'aconseguisca la màxima puntuació atorgada a l'apartat a què pertany, no es tindran en comte les puntuacions de la resta de subapartats. Si cal, s'utilitzarà com a criteri de desempat l'any en què es va convocar el procediment selectiu a través del qual es va ingressar en el respectiu cos i la puntuació per la qual va resultar seleccionat.
Díhuit. Adjudicació provisional i definitiva de destins
18.1. Vistes les reclamacions presentades contra la relació provisional de participants i una vegada aprovada la relació provisional de vacants, es procedirà a la publicació de l'adjudicació provisional de destins en el Diari Oficial de la Comunitat valenciana així com en la pàgina web de la Conselleria d'Educació: .
18.2. Els participants podran presentar reclamacions contra la resolució provisional, a través de l'òrgan en què van presentar la instància de participació en el termini de set dies hàbils a partir de la seua publicació, davant de la Direcció General de Personal. Així mateix, podran presentar renúncia total a la seua participació en el concurs en el mateix termini, la qual s'entendrà que afecta totes les peticions consignades en la seua sol·licitud de participació. El fet de no haver obtingut destí en la resolució provisional no pressuposa que no es puga obtindre destí en la resolució definitiva.
18.3. Considerades les reclamacions i renúncies a què es referix l'apartat anterior, es dictarà la resolució per la qual s'aproven les adjudicacions definitives del present concurs de trasllats, i es declararan desestimades les al·legacions que no figuren en esta resolució. La dita resolució es publicarà en el Diari Oficial de la Comunitat Valenciana i en la pàgina web de la Conselleria d'Educació .
18.4. En la resolució d'esta convocatòria hi haurà una prelació en l'adjudicació de vacants i, si és el cas, de resultes, de la manera següent:
1r Adjudicació derivada del dret preferent a centre.
2n Adjudicació relativa al dret preferent a localitat.
3r Adjudicació resultant del procés de concurs.
En conseqüència, no podrà adjudicar-se plaça a qui participe en un dels grups esmentats si hi ha sol·licitant en l'anterior amb millor dret, sense perjuí d'allò que s'ha assenyalat en la base deu, pel que fa a l'adjudicació de plaça concreta a participants amb dret preferent a localitat.
18.5. Les places obtingudes en la dita resolució definitiva seran irrenunciables. Només es podrà obtindre un únic destí en cada cos, encara que es concórrega a diferents tipus de places.
Dènou. Presa de possessió
La presa de possessió en els nous destins que s'obtinguen d'acord amb el que disposa la present resolució tindrà lloc l'1 de setembre del 2011, i se cessarà en el de procedència el 31 d'agost de 2011.
No obstant això, els professors que hagen obtingut destí en este concurs hauran de romandre en els seus centres d'origen, quan així ho establisca la Direcció Territorial d'Educació de la Conselleria o administració educativa de què depenguen, fins que concloguen les activitats imprescindibles previstes per a la finalització del curs.
Vint. Mobilitat per raó de violència de gènere
En compliment del que establix l'article 4.1 del Reial Decret 1364/2010, les funcionàries víctimes de violència de gènere que per a fer efectiva la seua protecció o el dret a l'assistència social integral es vegen obligades a abandonar la plaça o lloc on venien prestant els seus servicis tindran dret al trasllat a una altra plaça o lloc propi del seu cos, d'anàlogues característiques, sense necessitat que siga vacant de necessària cobertura per mitjà del present concurs de trasllats. La Direcció General de Personal de la Conselleria d'Educació estarà obligada a comunicar-los les vacants ubicades en la mateixa localitat o en les localitats que les interessades expressament sol·liciten.
Podran sol·licitar este trasllat per escrit a la Direcció General de Personal, indicant la localitat o localitats on volen ser destinades, adjuntant còpia de la documentació que acredite la condició de víctima de violència de gènere, d'acord amb la legislació vigent. En esta actuació es protegirà la intimitat de la víctima, en especial les seues dades personals, les dels seus descendents i les de qualsevol persona que estiga sota la seua guarda o custòdia.
Vint-i-una. Reingrés del personal excedent al servici actiu
El personal funcionari excedent que reingresse al servici actiu, com a conseqüència del concurs, presentarà davant de la direcció territorial d'Educació de què depenga el centre obtingut, abans de la presa de possessió d'este, còpia compulsada de la resolució per la qual se li va declarar en excedència i també declaració jurada o promesa de no trobar-se separat per mitjà d'expedient disciplinari de cap cos o escala de l'administració de l'Estat, de les comunitats autònomes o de la local, ni d'estar inhabilitat per a l'exercici de les funcions públiques.
Vint-i-dos. Altres normes
22.1. Els professors titulars de les especialitats de Llengua i Literatura Catalana (Balear), Llengua i Literatura Catalana i Llengua i Literatura Valenciana podran concursar a les places vacants corresponents al cos d'Ensenyament Secundari que hi ha a la Comunitat Valenciana, en les mateixes condicions establides en les bases tercera de la present convocatòria.
22.2. Aquells participants que obtinguen destí en centres de la Comunitat Valenciana estaran obligats a adquirir el nivell de coneixement que els possibilite la comunicació oral i escrita del valencià.
22.3. Els funcionaris que per mitjà de les convocatòries realitzades a l'empara d'esta resolució obtinguen destí definitiu percebran les seues retribucions d'acord amb les normes retributives corresponents a l'àmbit en què obtenen destí.
22.4. D'acord amb l'article 19.5 del Reial Decret 1364/2010, de 29 d'octubre, pel qual es regula el concurs de trasllats d'àmbit estatal entre personal funcionari dels cossos docents previstos en la Llei Orgànica 2/2006, de 3 de maig, d'Educació, i altres procediments de provisió de places a cobrir per estos, els recursos contra la resolució definitiva del present concurs de trasllats s'hauran de dirigir i ser resolts per l'administració educativa a què pertanga la plaça objecte del recurs.
22.5. El personal funcionari dels cossos de catedràtics d'Ensenyança Secundària, d'escoles oficials d'idiomes i d'Arts Plàstiques i Disseny, conforme s'establix en l'article 10.3 del Reial Decret 1364/2010, de 29 d'octubre, participarà conjuntament amb el personal funcionari dels cossos de professors dels nivells corresponents, a les mateixes vacants, sense perjuí dels mèrits específics que els apliquen per la seua pertinença els mencionats cossos de catedràtics.
A l'efecte del còmput del termini mínim de permanència de dos anys des de la presa de possessió de l'últim destí exercit amb caràcter definitiu, al personal funcionari de carrera dels cossos de catedràtics d'Ensenyança Secundària d'escoles oficials d'idiomes i d'Arts Plàstiques i Disseny, se li tindrà en compte el temps que anteriorment haja romàs en la mateixa plaça o lloc com a funcionari de carrera del respectiu cos de professors.
22.6. Cada petició es compon del codi de centre o de localitat i del codi d'especialitat.
22.7. Els funcionaris que participen en este concurs, sol·liciten i obtinguen l'excedència en el transcurs de la seua resolució, o cessen en el servici actiu per qualsevol altra causa, es consideraran excedents o cessants en la plaça que els corresponga en la resolució definitiva.
22.8. Podrà ser anul·lat el destí obtingut per qualsevol concursant que no s'haja ajustat a les normes de la convocatòria o no coincidisca amb les característiques declarades en la sol·licitud i la documentació corresponent.
22.9. Totes les referències al professorat i a situacions per a les quals en esta resolució s'utilitza la forma del masculí genèric es consideren aplicables indistintament a dones i hòmens.
La present resolució és definitiva en via administrativa, i contra esta es podrà interposar recurs potestatiu de reposició davant del director general de Personal en el termini d'un mes, a comptar de l'endemà a la seua publicació, d'acord amb el que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o directament recurs contenciós administratiu davant del jutjat contenciós competent, en el termini de dos mesos a comptar de l'endemà de la data de la seua publicació, d'acord amb el que establixen els articles 9 i 14 de la Llei 29/1998, de 13 de juliol, reguladora de la Jurisdicció Contenciosa Administrativa.
València, 16 de novembre de 2010.- El director general de Personal: David Barelles Adsuara.
Annex I
Especificacions a què han d'ajustar-se els barems de prioritats en l'adjudicació de destins per mitjà de concurs de trasllats d'àmbit estatal en els cossos de personal funcionari docent que impartixen docència
1. Antiguitat
1.1. Antiguitat en el centre
1.1.1. Per cada any de permanència ininterrompuda com a personal funcionari de carrera amb destí definitiu al centre des del qual concursa.
Als efectes d'este subapartat únicament seran computables els servicis prestats com a personal funcionari de carrera en el cos o cossos a què corresponga la vacant
Pel primer i segon anys: 2,0000 punts per any;
La fracció d'any es computarà a raó de 0,1666 punts per cada mes complet
Pel tercer any: 4,0000 punts;
La fracció d'any es computarà a raó de 0,3333 punts per cada mes complet
Pel quart i següents: 6,0000 punts per any;
La fracció d'any es computarà a raó de 0,5000 punts per cada mes complet
Per a la valoració del subapartat 1.1.1. es tindran en compte les situacions següents:
- Es considera com a centre des del qual es participa en el concurs aquell a la plantilla del qual pertanga l'aspirant amb destí definitiu, o aquell on s'estiga adscrit, sempre que esta situació implique pèrdua del seu destí docent, sent únicament computables per este subapartat els servicis prestats com personal funcionari de carrera en el cos a què corresponga la vacant.
- En els supòsits de personal funcionari docent en adscripció temporal en centres públics espanyols a l'estranger, o en supòsits anàlegs, la puntuació d'este subapartat la donarà el temps de permanència ininterrompuda en la dita adscripció. Este mateix criteri se seguirà amb els qui van ser nomenats per a llocs o altres servicis d'investigació i suport a la docència de l'administració educativa sempre que el nomenament haja suposat la pèrdua del seu destí docent.
Quan se cesse en l'adscripció i s'incorpore com a provisional a la seua administració educativa d'origen, es considerarà com a centre des del qual es participa, el destí servit en adscripció, al qual s'acumularan, si és el cas, els servicis prestats provisionalment, amb posterioritat en qualsevol altre centre.
- Quan es participe des de la situació de provisionalitat per haver-se-li suprimit la plaça o lloc que exercia amb caràcter definitiu, per haver perdut el seu destí en compliment de sentència o resolució de recurs, o per provindre de la situació d'excedència forçosa, es considerarà com a centre des del qual es participa l'últim servit amb caràcter definitiu, al qual s'acumularan, si és el cas, els prestats provisionalment, amb posterioritat, en qualsevol centre. Així mateix, tindran dret, a més, que se'ls acumulen al centre de procedència els servicis prestats amb caràcter definitiu al centre immediatament anterior a l'últim servit amb caràcter definitiu. Si és el cas, la dita acumulació s'estendrà als servicis prestats amb caràcter definitiu als centres que, successivament, els van ser suprimits.
En el supòsit que no s'haja exercit un altre destí definitiu diferent del suprimit, tindrà dret que se li acumulen al centre de procedència els servicis prestats amb caràcter provisional abans de l'obtenció d'este, i en este cas la puntuació a atorgar s'ajustarà al que disposa el subapartat 1.1.2 del barem.
- El que disposen els dos paràgrafs anteriors serà igualment d'aplicació als qui participen en el concurs per haver perdut el seu destí en compliment de sanció disciplinària de trasllat forçós amb canvi de localitat de destí.
- En els supòsits de primer destí definitiu obtingut després de la supressió de la plaça o lloc que s'exercia anteriorment amb caràcter definitiu, es consideraran com a servicis prestats al centre des del qual es concursa, els servicis que s'acrediten al centre on se'ls va suprimir la plaça i, si és el cas, els prestats amb caràcter provisional després de l'esmentada supressió. Este mateix criteri s'aplicarà als qui hagen obtingut el primer destí després d'haver perdut l'anterior per compliment de sentència, resolució de recurs, o per provindre de la situació d'excedència forçosa.
Documents justificatius
Full de servicis expedit per l'administració educativa competent o títol administratiu o credencial amb diligències de les distintes preses de possessions i cessaments que haja tingut des del seu nomenament com a funcionària o funcionari de carrera o, si és el cas, dels corresponents documents d'inscripció en els registres de personal.
1.1.2. Per cada any com personal funcionari de carrera en situació de provisionalitat, sempre que es participe des d'esta situació: 2,0000 punts
La fracció d'any es computarà a raó de 0,1666 punts per cada mes complet.
Quan es tracte de personal funcionari de carrera que participe amb caràcter voluntari des del seu primer destí definitiu obtingut per concurs, a la puntuació corresponent al subapartat 1.1.1 se li sumarà l'obtinguda per este subapartat. Una vegada obtingut un nou destí no podrà acumular-se esta puntuació
Documents justificatius
Full de servicis expedit per l'administració educativa competent o títol administratiu o credencial amb diligències de les distintes preses de possessions i cessaments que haja tingut des del seu nomenament com a funcionària o funcionari de carrera o, si és el cas, dels corresponents documents d'inscripció en els registres de personal.
1.1.3. Per cada any com a personal funcionari de carrera en plaça, lloc o centre que tinga la qualificació d'especial dificultat: 2,0000 punts
La fracció d'any es computarà a raó de 0,1666 punts per cada mes complet.
Esta puntuació s'afegirà a la puntuació obtinguda pels subapartats 1.1.1 o 1.1.2.
No obstant això, no es computarà a estos efectes el temps que s'haja romàs fora del centre en situació de servicis especials, en comissió de servicis, amb llicències per estudis o en supòsits anàlegs.
Documents justificatius
Full de servicis expedit per l'administració educativa competent, acompanyat d'una certificació expedida per esta, acreditativa que la plaça, lloc o centre, té eixa qualificació o certificació de l'administració educativa competent on conste la data de començament i fi de la prestació efectiva dels servicis prestats en la dita plaça, lloc o centre, especificant-se que estos tenen la qualificació d'especial dificultat.
1.2 Antiguitat en el cos
1.2.1. Per cada any de servicis efectius prestats en situació de servici actiu com a personal funcionari de carrera en el cos o cossos a què corresponga la vacant: 2,0000 punts
Les fraccions d'any es computaran a raó de 0,1666 punts per cada mes complet.
Documents justificatius
Full de servicis expedit per l'administració educativa competent o títol administratiu o credencial amb diligències de les distintes preses de possessions i cessaments que haja tingut des del seu nomenament com a funcionària o funcionari de carrera o, si és el cas, dels corresponents documents d'inscripció en els registres de personal.
1.2.2. Per cada any de servicis efectius com a personal funcionari de carrera en altres cossos docents a què es referix la LOE del mateix o superior subgrup: 1,5000 punts
Les fraccions d'any es computaran a raó de 0,1250 punts per cada mes complet.
Documents justificatius
Full de servicis expedit per l'administració educativa competent o títol administratiu o credencial amb diligències de les distintes preses de possessions i cessaments que haja tingut des del seu nomenament com a funcionària o funcionari de carrera o, si és el cas, dels corresponents documents d'inscripció en els registres de personal.
1.2.3. Per cada any de servicis efectius com a personal funcionari de carrera en altres cossos docents a què es referix la LOE de subgrup inferior: 0,7500 punts
Les fraccions d'any es computaran a raó de 0,0625 punts per cada mes complet.
En els supòsits previstos en este apartat 1, al personal funcionari de carrera dels cossos de catedràtics d'Ensenyança Secundària, d'Escoles Oficials d'Idiomes i d'Arts Plàstiques i Disseny, als efectes d'antiguitat tant al centre com en el cos, se'ls valoraran els servicis prestats com a personal funcionari de carrera dels corresponents cossos de professors, així com els prestats com a personal funcionari de carrera dels antics cossos de catedràtics de Batxillerat, d'Escoles Oficials d'Idiomes i de professors de terme d'Arts Plàstiques i d'Oficis Artístics.
Els servicis al·ludits en els subapartats 1.2.2. i 1.2.3. no seran tinguts en compte en els anys en què foren simultanis entre si o amb els servicis dels subapartats 1.1.1. o 1.1.2. Als efectes dels subapartats 1.1.1., 1.1.2, 1.2.1. 1.2.2,. i 1.2.3. seran, computats els servicis que s'hagen prestat en situació de servicis especials, expressament declarats com a tals en els apartats previstos en l'article 87 de la Llei 7 2007/, de 12 d'abril, de l'Estatut Bàsic de l'Empleat Públic com les situacions d'idèntica naturalesa establides per disposicions anteriors a l'esmentada llei. Igualment seran computats, a estos efectes, el temps d'excedència per atenció de familiars declarada d'acord amb l'article 89.4 de l'esmentada Llei 7/2007, de 12 d'abril, que no podrà excedir tres anys.
Documents justificatius
Full de servicis expedit per l'administració educativa competent o títol administratiu o credencial amb diligències de les distintes preses de possessions i cessaments que haja tingut des del seu nomenament com a funcionària o funcionari de carrera o, si és el cas, dels corresponents documents d'inscripció en els registres de personal.
2. Pertinença als cossos de catedràtics
Per ser personal funcionari de carrera dels cossos de catedràtics d'Ensenyança Secundària, de Música i Arts Escèniques, d'Escoles Oficials d'Idiomes i d'Arts Plàstiques i Disseny: 5,0000 punts
Documents justificatius
Full de servicis expedit per l'administració educativa competent on conste la pertinença al cos de catedràtics o fotocòpia compulsada del títol administratiu o credencial o, si és el cas, el Butlletí o Diari Oficial en què aparega el seu nomenament.
3. Mèrits acadèmics: màxim 10 punts
Als efectes de la seua valoració per este apartat, únicament es tindran en compte, els títols universitaris oficials amb validesa en l'Estat espanyol. (Vegeu disposició complementària segona)
3.1. Doctorat, postgraus i premis extraordinaris:
3.1.1. Per posseir el títol de doctor: 5,0000 punts
Documents justificatius
Fotocòpia compulsada del títol o certificació de l'abonament dels drets d'expedició del títol o certificat supletori de la titulació expedits d'acord amb allò que s'ha previst, si és el cas, en l'Orde de 8 de juliol de 1988 (BOE del 13) o en l'Orde de 13 d'agost de 2007 (BOE del 21) o en el Reial Decret 1002/2010, de 5 d'agost, sobre expedició de títols universitaris oficials (BOE de 6 d'agost).
Pel títol universitari oficial de màster diferent del requerit per a l'ingrés a la funció pública docent, per a l'obtenció del qual s'hagen exigit, almenys, 60 crèdits: 3,0000 punts
Documents justificatius
La mateixa documentació justificativa que s'indica per a justificar el mèrits del subapartat 3.1.1
3.1.3. Pel reconeixement de suficiència investigadora o el certificat/diploma acreditatiu d'estudis avançats: 2,0000 punts
Este mèrit no es valorarà quan haja sigut al·legat el títol de doctor.
Documents justificatius
Fotocòpia compulsada del certificat/diploma corresponent
3.1.4. Per haver obtingut premi extraordinari en el doctorat, en la llicenciatura o grau o, en el cas de les titulacions atorgades pels conservatoris superiors de Música, per la menció honorífica en el grau superior: 1,0000 punts
Documents justificatius
Fotocòpia compulsada de la documentació justificativa d'este.
3.2. Altres titulacions universitàries:
Les titulacions universitàries de caràcter oficial, en el cas que no hagen sigut les exigides amb caràcter general per a l'ingrés en el cos des del qual es participa, es valoraran de la manera següent:
3.2.1. Titulacions de grau:
Pel títol universitari oficial de grau o equivalent: 5,0000 punts
Documents justificatius
La mateixa documentació justificativa que s'indica per a justificar el mèrits del subapartat 3.1.1
3.2.2. Titulacions de primer cicle:
Per la segona i restants diplomatures, enginyeries tècniques, arquitectures tècniques o títols declarats legalment equivalents i pels estudis corresponents al primer cicle d'una llicenciatura, arquitectura o enginyeria: 3,0000 punts
En el cas de personal funcionari docent del subgrup A2, no es valorarà per este apartat, en cap cas, el primer títol o estudis d'esta naturalesa que es presente.
En el cas de personal funcionari docent del subgrup A1, no es valoraran per este apartat, en cap cas, el títol o estudis d'esta naturalesa que hagen sigut necessaris superar per a l'obtenció del primer títol de llicenciat, enginyer o arquitecte que es presente.
No es valoraran els primers cicles que hagen permés l'obtenció d'altres titulacions acadèmiques de cicle llarg que s'al·leguen com a mèrits.
Documents justificatius
Fotocòpia compulsada de tots els títols que es posseïsquen o certificat de l'abonament dels drets d'expedició expedida d'acord amb el que preveu l'Orde de 8 de juliol de 1988 (BOE del 13).
Per a la valoració dels estudis corresponents al primer cicle d'una llicenciatura, arquitectura o enginyeria, certificació acadèmica on conste de manera expressa que s'han superat totes les assignatures o crèdits conduents per a l'obtenció dels dits títol o cicles.
3.2.3. Titulacions de segon cicle:
Pels estudis corresponents al segon cicle de llicenciatures, enginyeries, arquitectures o títols declarats legalment equivalents: 3,0000 punts
En el cas de personal funcionari docent del subgrup A1, no es valoraran per este apartat, en cap cas, els estudis d'esta naturalesa que hagen sigut necessaris superar (primer cicle, segon cicle, o, si és el cas, ensenyances complementàries), per a l'obtenció del primer títol de llicenciat, enginyer o arquitecte que es presente.
Les titulacions de només segon cicle i els títols declarats equivalents a tots els efectes al títol universitari de llicenciat, únicament es valoraran com un segon cicle.
Documents justificatius
Fotocòpia compulsada de tots els títols que es posseïsquen o certificat de l'abonament dels drets d'expedició expedida d'acord amb el que preveu l'Orde de 8 de juliol de 1988 (BOE del 13).
3.3. Titulacions d'ensenyances de règim especial i de la formació professional :
Les titulacions d'ensenyances de règim especial atorgades per les escoles oficials d'Idiomes, conservatoris professionals i superiors de Música i Dansa i escoles d'Art, així com les de la formació professional, en cas de no haver sigut les exigides com a requisit per a ingrés en la funció pública docent o, si és el cas, que no hagen sigut necessàries per a l'obtenció del títol al·legat, es valoraran de la manera següent:
a) Per cada certificat de nivell C2 del Consell d'Europa: 4,0000 punts
b) Per cada certificat de nivell C1 del Consell d'Europa: 3,0000 punts
c) Per cada certificat de nivell B2 del Consell d'Europa: 2,0000 punts
d) Per cada certificat de nivell B1 del Consell d'Europa: 1,0000 punts
Quan siga procedent valorar les certificacions assenyalades en els apartats anteriors només es considerarà la de nivell superior que presente el participant.
e) Per cada títol de tècnic superior d'Arts Plàstiques i Disseny, tècnic esportiu superior o tècnic superior de Formació Professional o equivalent: 2,0000 punts
f) Per cada títol professional de Música o Dansa:1,5000 punts
Documents justificatius
Fotocòpia compulsada del títol que es posseïsca o, si és el cas, certificació acreditativa de l'expedició del dit títol o certificació acreditativa d'haver superat els estudis conduents a la seua obtenció.
4. Exercici de càrrecs directius i altres funcions: màxim 20 punts
(Vegeu disposició complementària tercera)
4.1. Per cada any com a director/a de centres públics docents, en centres de professors i recursos o institucions anàlogues establides a la normativa vigent, així com director/a d'agrupacions de Llengua i Cultura espanyoles: 4,0000 punts
La fracció d'any es computarà a raó de 0,3333 punts per cada mes complet.
Documents justificatius
Full de servicis expedit per l'administració educativa competent en què consten les preses de possessió i cessament en els dits càrrecs o fotocòpia compulsada del nomenament, amb diligència de possessió i cessament o, si és el cas, certificació en què conste que a la data de finalització del termini de presentació de sol·licituds es continua en el càrrec.
4.2. Per cada any com vicedirector/a, subdirector/a, cap d'estudis, secretari/ària i assimilats en centres públics docents: 2,5000 punts
La fracció d'any es computarà a raó de 0,2083 punts per cada mes complet.
Documents justificatius
La mateixa documentació justificativa que s'indica per a justificar el mèrits del subapartat 4.1
4.3. Altres funcions docents: fins a 5,0000 punts
Per cada any com a coordinador/a de cicle, cap de seminari, departament o divisió de centres públics docents, assessor/a de formació permanent o director/a d'un equip d'orientació educativa i psicopedagògica o les figures anàlogues establides a la normativa vigent, així com per l'exercici de la funció tutorial exercida a partir de l'entrada en vigor de la LOE:1,0000 punt
La fracció d'any es computarà a raó de 0,0833 punts per cada mes complet.
Documents justificatius
Full de servicis expedit per l'administració educativa competent en què consten les preses de possessió i cessament en les dites funcions, o fotocòpia compulsada del nomenament, amb diligència de possessió i cessament o, si és el cas, certificació en què conste que a la data de finalització del termini de presentació de sol·licituds es continua exercint la funció docent.
Pels subapartats 4.1, 4.2, 4.3, 6.4 i 6.6 només es valorarà el seu exercici com a personal funcionari de carrera. En el cas que s'haja exercit simultàniament més d'un d'estos càrrecs o funcions no podrà acumular-se la puntuació i es valorarà el que siga més avantatjós per al concursant. A estos efectes, en el cas de personal funcionari de carrera dels cossos de catedràtics d'Ensenyança Secundària, d'Escoles Oficials d'Idiomes i d'Arts Plàstiques i Disseny, es tindran en compte els servicis prestats en els dits càrrecs com a personal funcionari de carrera dels corresponents cossos de professors, incloent-hi els prestats com a personal funcionari dels antics cossos de catedràtics de Batxillerat, Catedràtics d'Escoles Oficials d'Idiomes i professors de terme d'Escoles d'Arts Aplicades i Oficis Artístics.
5. Formació i perfeccionament: màxim 10 punts
5.1. Activitats de formació superades: fins a 6,0000 punts
Per activitats superades que tinguen com a objecte el perfeccionament sobre aspectes científics i didàctics de les especialitats del cos al qual pertanga el participant, a les places o llocs als quals opte o relacionades amb l'organització escolar o amb les tecnologies aplicades a l'educació, organitzades pel Ministeri d'Educació, les administracions educatives de les comunitats autònomes, per institucions sense ànim de lucre sempre que les dites activitats hagen sigut homologades o reconegudes per les administracions educatives, així com les organitzades per les universitats.
Es puntuaran amb 0,1000 punts per cada 10 hores d'activitats de formació acreditades. A estos efectes se sumaran les hores de totes les activitats, no es puntuaran la resta del nombre d'hores inferiors a 10. Quan les activitats s'expressen en crèdits es considerarà que cada crèdit equival a 10 hores.
Documents justificatius
Fotocòpia compulsada del certificat d'estes expedit per l'entitat organitzadora en què conste de manera expressa el nombre d'hores de duració de l'activitat. En el cas de les organitzades per les institucions sense ànim de lucre caldrà, a més, acreditar fefaentment el reconeixement o homologació de les dites activitats per l'administració educativa corresponent, o certificat d'inscripció en el registre de formació de l'administració educativa.
5.2. Per la impartició de les activitats de formació i perfeccionament indicades en el subapartat 5.1: Fins a 3,0000 punts
Es puntuarà amb 0,1000 punts per cada 3 hores d'activitat de formació acreditades. A estos efectes se sumaran les hores de totes les activitats, no es puntuaran la resta de nombre d'hores inferiors a 3. Quan les activitats estiguen expressades en crèdits es considerarà que cada crèdit equival a 10 hores.
Documents justificatius
Fotocòpia compulsada del certificat o document acreditatiu de la impartició de l'activitat on conste de manera expressa el nombre d'hores de duració de l'activitat. En el cas de les organitzades per les institucions sense ànim de lucre caldrà, a més, acreditar fefaentment el reconeixement o homologació de les dites activitats per l'administració educativa corresponent, o el certificat d'inscripció en el registre de formació de l'administració educativa.
5.3. Per cada especialitat de la qual siga titular corresponent al cos pel qual es concursa i diferent de la d'ingrés en este, adquirida a través del procediment d'adquisició de noves especialitats previstos en els reials decret 850/1993, de 4 de juny, 334/2004, de 27 de febrer i 276/2007, de 23 de febrer: 1,0000 punt
Als efectes d'este subapartat, en el cas dels cossos de catedràtics es valoraran les especialitats adquirides en el corresponent cos de professors)
Documents justificatius
Fotocòpia compulsada de la credencial d'adquisició de la nova especialitat expedida per l'administració educativa corresponent.
6. Altres mèrits: màxim 15 punts
6.1. Publicacions: fins a 8 punts
Per publicacions de caràcter didàctic i científic sobre disciplines objecte del concurs o directament relacionades amb aspectes generals del currículum o amb l'organització escolar.
Aquelles publicacions que, estant obligades a consignar l'ISBN, en virtut del que disposa el Decret 2984/1972, de 2 de novembre, modificat pel Reial Decret 2063/2008, de 12 de desembre, o, si és el cas, ISSN o ISMN, no els consignen, no seran valorades, així com aquelles en què l'autor siga el seu editor.
Per a la valoració d'estes publicacions s'hauran de presentar els documents justificatius indicats en este subapartat amb les exigències que així s'indiquen.
Puntuació específica assignable als mèrits baremables per este apartat:
a) Llibres en els seus distints formats (paper o electrònic):
- Autor: fins a 1,0000 punts
- Coautor: fins a 0,5000 punts
- 3 autors: fins a 0,4000 punts
- 4 autors: fins a 0,3000 punts
- 5 autors: fins a 0,2000 punts
- Més de 5 autors: fins a 0,1000 punts
b) Revistes en els seus distints formats (paper o electrònic):
- Autor: fins a 0,2000 punts
- Coautor: fins a 0,1000 punts
- 3 o més autors: fins a 0,0500 punts
Documents justificatius
En el cas de llibres, la documentació següent:
Els exemplars corresponents o fotocòpia completa dels mateixos, amb la compulsa, com a mínim, de les pàginas acreditatives de l'autoria.
Certificat de l'editorial on conste: títol del llibre, autor/s, ISBN, depòsit legal i data primera edició, el nombre d'exemplars i que la seua difusió ha sigut en llibreries comercials.
En relació amb els llibres editats per administracions públiques i universitats (públiques o privades), que no s'han difós en llibreries comercials, a més de les dades anteriors, en el certificat han de constar els centres de difusió (centres educatius, centres de professors, institucions culturals, etc.)
En els supòsits en què l'editorial o associació hagen desaparegut, les dades requerides en este certificat hauran de justificar-se per qualsevol mitjà de prova admissible en dret.
En el cas de revistes, la documentació següent:
Els exemplars corresponents
Certificat en què conste: el nombre d'exemplars, llocs de distribució i venda, o associació científica o didàctica, legalment constituïda, a la qual pertany la revista, títol de la publicació, autor/s, ISSN o ISMN, depòsit legal i data d'edició.
En relació amb les revistes editades per administracions públiques i universitats (públiques o privades), que no s'han difós en establiments comercials, a més de les dades anteriors, en el certificat han de constar els centres de difusió (centres educatius, centres de professors, institucions culturals, etc.).
En el cas de documents en format electrònic, per a ser valorats hauran d'anar acompanyats d'un informe en el qual l'organisme emissor certifique en quina base de dades bibliogràfiques apareix la publicació. En este document s'indicaran, a més, les dades següents: el títol de la publicació, autor/s, data de la publicació i depòsit legal.
6.2. Per premis d'àmbit autonòmic, nacional o internacional convocats pel Ministeri d'Educació o per les administracions educatives de les comunitats autònomes en projectes d'investigació o innovació en l'àmbit de l'educació, o per la participació en estos projectes: Fins a 2,5000 punts
Documents justificatius
L'acreditació justificativa d'haver obtingut els premis corresponents expedida per les entitats convocants, o d'haver participat en els projectes d'investigació o innovació expedits per l'administració educativa corresponent..
6.3. Mèrits artístics i literaris: fins a 2,5000 punts
Per premis en exposicions o en concursos o en certàmens d'àmbit autonòmic, nacional o internacional.
Per composicions estrenades com a autor o gravacions amb depòsit legal.
Concerts com a director, solista, solista en l'orquestra o en agrupacions camerístiques (duos, trios, quartets?).
Per exposicions individuals o col·lectives.
Documents justificatius
En el cas dels premis: certificat de l'entitat que emet el premi, on conste el nom del premiat/s, en àmbit d'este i la categoria del premi.
En el cas de les composicions: certificat o document acreditatiu en què figure que és l'autor i el depòsit legal d'esta.
En el cas de les gravacions: certificat o document acreditatiu en què figure que és l'autor o intèrpret i el depòsit legal d'esta.
En el cas dels concerts: programes on conste la participació de l'interessat i certificació de l'entitat organitzadora, on conste la realització del concert i la participació com a director, solista o solista amb orquestra o grup.
6.4. Per cada any de servici en què haja exercit llocs en l'administració educativa de nivell de complement de destí igual o superior a l'assignat al cos pel qual participa: 1,5000 punts
La fracció d'any es computarà a raó de 0,1200 punts per cada mes complet.
Documents justificatius
Fotocòpia compulsada del nomenament expedit per l'administració educativa competent amb diligència de possessió i cessament o, si és el cas, certificació que a la data de finalització del termini de presentació de sol·licituds es continua en el lloc.
6.5. Per cada convocatòria en què s'haja actuat efectivament com a membre dels tribunals dels procediments selectius d'ingrés o accés als cossos docents a què es referix la LOE: 0,2500 punts.
Per este subapartat únicament es valorarà haver format part dels tribunals a partir de l'entrada en vigor del Reial Decret 276/2007, de 23 de febrer (BOE de 2 de març).
Documents justificatius
Certificat expedit per l'òrgan de l'administració educativa convocant que tinga la custòdia de les actes dels tribunals d'estos procediments.
6.6. Per cada any de tutorització de les pràctiques del títol universitari oficial de màster per a acreditar la formació pedagògica i didàctica exigida per a exercir la docència en determinades ensenyances del sistema educatiu, així com per la tutorització de les pràctiques per a l'obtenció dels títols universitaris de grau que ho requerisquen: 0,1000 punts
Documents justificatius
Certificat expedit per l'administració educativa competent o, si és el cas, del director del centre públic docent en el qual s'haja realitzat la tutorització, amb indicació del curs acadèmic i duració de les pràctiques.
6.7. Coneixement del Valencià:
- Certificat de Capacitació: 5,0000 punts
- Títol de Mestre de Valencià: 5,0000 punts
Documents justificatius:
Certificat o títol corresponent. No obstant això, s'incorporarà d'ofici quan la possessió del certificat o títol conste en els registres de la Secretaria Autonòmica de Cultura i Política Lingüística.
DISPOSICIONS COMPLEMENTÀRIES
Primera
Els mèrits al·legats per les persones participants s'han d'haver complit o estar reconeguts en la data de terminació del termini de presentació de sol·licituds. Únicament es valoraran, per tant, els mèrits que es posseïsquen fins a la finalització d'este. Els mèrits que no figuren en alguna de les llengues oficials de la Comunitat Valenciana hauran de presentar-se traduits.
Segona. Mèrits acadèmics
1. Per a poder obtindre puntuació per altres titulacions universitàries de caràcter oficial, caldrà presentar fotocòpia compulsada de tots els títols que es posseïsquen, incloent-hi l'al·legat per a ingrés en el cos.
2. Pel que fa a la baremació de titulacions de primer cicle, no s'entendrà com a tal la superació d'algun dels cursos d'adaptació.
3. No es baremarà pel subapartat 3.1.2 cap títol de màster exigit per a ingrés a la funció pública docent.
4. Pel que fa als títols obtinguts a l'estranger o que hagen sigut expedits per institucions docents d'altres països, caldrà adjuntar, a més, la corresponent homologació.
Tercera. Valoració dels càrrecs directius i altres funcions
1. Als efectes previstos en els subapartats 4.1, 4.2 i 4.3 del barem de mèrits es consideraran centres públics assimilats als centres públics d'Ensenyança Secundària els següents:
- Instituts de Batxillerat
- Institut de Formació Professional
- Centres d'Educació de Persones Adultes, sempre que impartisquen les mateixes ensenyances que en els centres a què es referix estos subapartats.
- Centres d'Ensenyances Integrades.
A estos mateixos efectes es consideren centres públics als que corresponen les places dels cossos de Catedràtics i Professors de Música i Arts Escèniques de conservatoris de Música:
- Conservatoris superiors de Música o Dansa.
- Conservatoris professionals de Música o Dansa.
- Conservatoris elementals de Música.
- Escoles superiors d'Art Dramàtic.
- Escola Superior de Cant.
2. Als efectes previstos en el subapartat 4.2. del barem de mèrits es consideraran com a càrrecs directius assimilats als centres públics d'ensenyança secundària els següents:
- Secretari adjunt
- Els càrrecs al·ludits en este apartat exercits en seccions de Formació Professional.
- Cap d'estudis adjunt.
- Cap de residència.
- Delegat del cap d'estudis d'institut de Batxillerat o semblants en comunitats autònomes.
- director/ cap d'estudis de Secció Delegada.
- director de Secció Filial.
- director de Centre Oficial de Patronat d'Ensenyança Mitjana.
- Administrador en centres de Formació Professional.
- Professor delegat en el cas de la Secció de Formació Professional.Annex VIII
MODEL DE SOL·LICITUD PER A ROMANDRE EN L'ACTUAL DESTÍ DE CONFORMITAT AMB EL QUE PREVEU LA BASE 9.2 DE LA PRESENT RESOLUCIÓ.
DADES PERSONALS:
Cognoms: -
Nom: -
DNI :- Telèfon: -
Domicili:-
Localitat:- Codi postal: -
DADES PROFESSIONALS:
Sóc funcionari de carrera pertanyent al cos de ?, amb destí definitiu durant el present curs escolar 2010/2011 a-
Vaig accedir al cos de - per l'especialitat de - en el concurs oposició convocat per la Resolució de 27 d'abril de 2010 (DOCV del 30 d'abril).
SOL·LICITUD:
Romandre amb caràcter definitiu en el meu actual destí en un lloc pertanyent :?de l'especialitat ?, exercint en conseqüència el dret d'opció previst en la base 9.2 de la Resolució de - de- de 2010.
?, - de - de 2010
Firmat:
SR. DIRECTOR GENERAL DE PERSONAL DE LA CONSELLERIA D'EDUCACIÓ